31998R2520
L 315/10
JURNALUL OFÍCIAL AL UNIUNII EUROPENE
REGULAMENTUL (CE) NR. 2520/98 AL COMISIEI
din 24 noiembrie 1998
de modificare a Regulamentului (CE) nr. 544/97 al Comisiei prin stabilirea unui certificat de origine pentru usturoiul importat din Malaezia
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 2200/96 al Consiliului din 28 octombrie 1996 privind organizarea comună a piețelor în sectorul fructelor și legumelor (1), astfel cum a fost modificat ultima dată prin Regulamentul (CE) nr. 2520/97 al Comisiei (2), în special articolul 31 alineatul (2),
întrucât Regulamentul (CEE) nr. 1859/93 al Comisiei din 12 iulie 1993 privind aplicarea licențelor de import pentru usturoiul importat din țări terțe (3), astfel cum a fost modificat prin Regulamentul (CE) nr. 1662/94 (4), a condiționat orice punere în liberă circulație a usturoiului în Comunitate de prezentarea unei licențe de import;
întrucât, pentru a întări controlul și a evita orice risc de deturnare a traficului pe baza unor documente inexacte, Regulamentul (CE) nr. 544/97 al Comisiei (5) a condiționat, pe de o parte, importul de usturoi originar din anumite țări terțe de prezentarea unui certificat de origine eliberat de autoritățile naționale competente, în conformitate cu dispozițiile articolelor 56-62 din Regulamentul (CEE) nr. 2454/93 al Comisiei din 2 iulie 1993 de stabilire a anumitor dispoziții de aplicare a Regulamentului (CEE) nr. 2913/92 al Consiliului de instituire a Codului Vamal Comunitar (6), astfel cum a fost modificat ultima dată prin Regulamentul (CE) nr. 1677/98 (7), și, pe de altă parte, a impus transportul direct în Comunitate al usturoiului originar din aceste țări terțe;
întrucât autoritățile din Malaezia au confirmat faptul că producția de usturoi în această țară este inexistentă; întrucât, cu toate acestea, au fost solicitate, în cadrul Regulamentului (CE) nr. 1859/93, licențe de import pentru usturoiul declarat originar din Malaezia; întrucât numărul acestor cereri este în creștere; întrucât, pentru a evita orice fraudă, se cuvine a aplica de îndată Malaeziei dispozițiile Regulamentului (CE) nr. 544/97;
întrucât riscul apariției unor fraude rezultă din absența oricărei producții de usturoi în Malaezia; întrucât dispozițiile articolului 4 din Regulamentul (CE) nr. 544/97 sunt, prin urmare, lipsite de obiect; întrucât se cuvine a nu aplica aceste dispoziții;
întrucât măsurile prevăzute de prezentul regulament sunt conforme cu avizul Comitetului de gestionare a fructelor și legumelor,
ADOPTĂ PREZENTUL REGULAMENT:
Articolul 1
Malaezia se adaugă în anexa la Regulamentul (CE) nr. 544/97.
Articolul 2
Articolul 4 din Regulamentul (CE) nr. 544/97 nu se aplică produselor declarate originare din Malaezia și care se află în curs de a fi transportate către Comunitate.
Articolul 3
Prezentul regulament intră în vigoare la data publicării în Jurnalul Oficial al Comunităților Europene.
Prin derogare de la articolul 5 al doilea paragraf din Regulamentul (CE) nr. 544/97, se aplică de la intrarea în vigoare.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 24 noiembrie 1998.